Oppilaat ja heidän vanhempansa hämmentyivät kyseenalaiselta vaikuttaneesta videosta. Koulun rehtori vahvistaa tapauksen. Poliisi ei epäile opettajan osalta rikosta.

Tamperelaisen koulun oppilaat ja heidän vanhempansa ovat kummissaan videosta, joka on kuvattu koulun opettajasta maanantaina.

Iltalehden lukijan lähettämällä videolla näkyy, miten tietokoneen ääressä istuva miesopettaja työntää luokkahuoneessa istuessaan kätensä housuihinsa. Lukijan mukaan mies opettaa koulussa yläasteikäisiä nuoria.

Videon perusteella sitä on jaettu ainakin sosiaalisen median palvelu Snapchatissa, ja se ehti herättää hämmennystä myös oppilaiden vanhemmissa.

– Tämä ei ilmeisesti ollut eka kerta, koska oppilaat osasivat odottaa tilannetta. Täällä on raivostuneita vanhempia tienoo täynnä. Huh huh mitä touhua, koulun oppilaan vanhempi sanoo.

Koulun rehtori myöntää Iltalehdelle, että koulun opettajasta kuvattua videota käsittelevä asia on siirretty poliisin tutkintaan. Hän ei kuitenkaan kommentoi asiaa enempää.

Iltalehteen yhteyttä ottaneen vanhemman mukaan rehtori on syyttänyt koulun oppilaita salakuvaamisesta sekä uhannut heitä sakoilla ja puhelinten takavarikoinnilla. Tapausta on selitetty hämmentyneille vanhemmille sillä, että opettajan piti korjata kireitä kalsareitaan.

Rehtori ei kommentoi mitenkään myöskään sitä, millä tavoin koulu on reagoinut asiaan.

Poliisi tutkii kuvaamista

Tutkinnanjohtaja Markku Laakso Sisä-Suomen poliisilaitokselta vahvistaa, että poliisi on aloittanut torstaina tapauksesta esitutkintalain mukaisen esiselvityksen. Opettajaa ei kuitenkaan epäillä mistään rikoksesta.

– Tässä täytyy katsoa, että mitä siinä on tapahtunut, ja miettiä, mikä rikosnimike siihen sopisi, jos mikään, Laakso pyörittelee.

Käytännössä poliisi siis katsoo ainakin videoaineiston ja mahdollisesti puhuttaa asianosaisia. Iltalehteen yhteyttä ottaneen lukijan mukaan poliisi on jo kertonut kuulevansa pian koulun oppilaita ja heidän vanhempiaan.

Laakson mukaan koulu on lähtökohtaisesti julkinen tila, jossa saa kuvata vapaasti. Koulussakin on kuitenkin yksityisiä tiloja, kuten sosiaalitiloja. Poliisin mukaan video on kuvattu koulun luokkahuoneessa.

– Nämä ovat vähän monimutkaisia asioita, Laakso sanoo.

Rikoslain mukaan toisen yksityiselämästä ei saa levittää tietoa, vihjausta tai kuvaa siten, että ”teko on omiaan aiheuttamaan vahinkoa tai kärsimystä loukatulle taikka häneen kohdistuvaa halveksuntaa”.

Toisaalta lain mukaan levittämisenä ei pidetä tiedon, vihjauksen tai kuvan esittämistä ”politiikassa, elinkeinoelämässä tai julkisessa virassa tai tehtävässä taikka näihin rinnastettavassa tehtävässä toimivasta, joka voi vaikuttaa tämän toiminnan arviointiin mainitussa tehtävässä”.

Juttua muokattu kello 18.58. Vaihdettu sensuroitu video aiheesta still-kuvaan.

Juttua korjattu 8.2. kello 12.12 ja 12.48: Poliisi ei epäile opettajaa rikoksesta, vaan tutkinta kohdistuu kuvattuun videoon ja sen levittämiseen. Tämä täsmennetty juttuun ja otsikkoon. Lisäksi poistettu jutussa ollut kuva.